
VZN nadobudlo účinnosť: 23.11.2015
Obecné zastupiteľstvo v Michaľanoch v zmysle ustanovenia § 6  zákona č. 369/1990 Zb. o obecnom zriadení v znení neskorších predpisov, a v súlade s ustanovením § 16 zákona č. 181/2014 Z.z. o volebnej kampani a o zmene a doplnení zákona č. 85/2005 Z.z. o politických stranách a politických hnutiach v znení neskorších predpisov, vydáva toto všeobecné záväzné nariadenie. (ďalej len „ VZN“)

Článok 1
Úvodné ustanovenia

Účelom tohto VZN je vyhradiť miesta a ustanoviť podmienky na umiestňovanie volebných plagátov na verejných priestranstvách počas volebnej kampane pre voľby do Národnej rady SR, voľby do Európskeho parlamentu, voľby do orgánov samosprávnych krajov a voľby do orgánov samosprávy obcí na území obce Michaľany.
Článok 2
Vyhradenie miest na umiestňovanie volebných plagátov 
1. Volebné plagáty na verejných priestranstvách počas volebnej kampane je možné umiestniť (vylepiť) v priestore pred obecným úradom t.j. na informačnej tabuli v obci pred obecným úradom.
2. Vylepovanie volebných plagátov na iných miestach verejného priestranstva, budovách a zariadeniach v obci Michaľany je zakázané.

3. Umiestňovanie volebných plagátov na pevne zabudovaných informačných, reklamných a propagačných zariadeniach vo vlastníctve alebo v správe iných subjektov nie je ustanoveniami tohto VZN dotknuté.

4. Podľa počtu zaregistrovaných kandidujúcich subjektov sa vymedzenie plochy rozdelia tak, aby rozdelenie zodpovedalo zásade rovnosti kandidujúcich subjektov.

Článok 3
Zabezpečenie zásady rovnosti

1. Každému zaregistrovanému kandidujúcemu subjektu – politickej strane, politickému hnutiu alebo ich koalícii nezávislému kandidátovi, sa pridelí v zmysle zásady rovnosti rovnako veľká plocha označená číslom podľa počtu zaregistrovaných kandidujúcich subjektov. Kandidujúcim subjektom sa pridelí plocha označená číslom, ktoré dostane pri registrácii.
2. Pridelenie vyhradených plôch sa uskutoční najneskôr do 3 dní odo dňa registrácie kandidujúcich subjektov. Obec zverejní na úradnej tabuli a webovej stránke obce zoznam vyhradených plôch podľa čísel, ktoré boli pri registrácii pridelené kandidujúcim subjektom.

3. Kandidujúci subjekt umiestňuje volebné plagáty len na miesto označené číslom, ktoré mu bolo určené. Zakazuje sa porušovať zverejnený zoznam vyžrebovaných plôch na vylepovanie volebných plagátov a prelepovať plagáty iných kandidujúcich subjektov.

4. V prípade, že kandidujúci subjekt nevyužije určenú plochu na umiestnenie volebných plagátov, určená plocha ostáva voľná a nemôže byť využitá iným kandidujúcim subjektom. 

Článok 4

Umiestňovanie volebných plagátov

1. Plochy vymedzené v čl. 2 odst. 1 tohto VZN na umiestňovanie volebných plagátov počas volebnej kampane sa kandidujúcim subjektom poskytujú bezplatne.

2. Umiestňovanie volebných plagátov na vyhradených miestach si každý kandidujúci subjekt zabezpečí sám na vlastné náklady.

3. Kandidujúci subjekt zodpovedá za obsah umiestňovaných volebných plagátov.

Článok 5

Kontrola a sankcie
1. Porušenie ustanovení tohto nariadenia fyzickou osobou je priestupkom proti verejnému poriadku podľa § 47 ods. 1 písm. d/ a podľa § 48 zákona č. 372/1990 Zb. o priestupkoch v znení neskorších predpisov s tým, že za tento priestupok môže byť uložená pokuta do výšky 33 €.

2. Porušenie ustanovení tohto nariadenia, ktorého sa dopustí právnická osoba alebo fyzická osoba podnikateľ, môže obec kvalifikovať ako správny delikt podľa § 27 b ods. 1 písm. a/ zákona č. 369/1990 Zb. o obecnom zriadení v znení neskorších predpisov a uložiť pokutu do výšky  6638 €.
3. Kontrolu dodržiavania ustanovení tohto VZN vykoná obec Michaľany prostredníctvom orgánov obce.
Článok 6

Záverečné ustanovenia
1. Nadobudnutím účinnosti tohto VZN sa ruší Všeobecné záväzné nariadenie o vyhradení miest na  umiestňovanie volebných plagátov a iných nosičov informácii počas volebnej kampane v obci
Michaľany schváleného uznesením 9/2014 dňa 20.03.2014.
2. Obecné zastupiteľstvo obce Michaľany sa na tomto všeobecne záväznom nariadení uznieslo dňa 23.11.2015 uznesením č. 28/2015.

 Všeobecne záväzné nariadenie nadobúda účinnosť dňa 23.11.2015.
V Michaľanoch  23.11.2015
Ing. Daniel Ceran

starosta obce

